**การเสนอของบประมาณ (แบบปกติ) ประจำปีงบประมาณ พ.ศ. 2557 ตามมติคณะรัฐมนตรี**

**กำหนดการส่งข้อมูลและเอกสารประกอบการเสนอของบประมาณ (แบบปกติ)**

**ประจำปีงบประมาณ พ.ศ. 2557 ตามมติคณะรัฐมนตรี**

ตามที่ คณะรัฐมนตรีในคราวประชุมเมื่อวันที่ 25 กรกฎาคม 2521 ได้มีมติมอบหมายให้สำนักงานคณะกรรมการวิจัยแห่งชาติ (วช.) ทำหน้าที่ประเมินผลข้อเสนอการวิจัยของหน่วยงานภาครัฐที่เสนอของบประมาณประจำปี โดยพิจารณาข้อเสนอการวิจัยทางด้านวิชาการ เพื่อให้เป็นไปตามนโยบายและแผนวิจัยส่วนรวม เพื่อประโยชน์ต่อการพัฒนาประเทศ เพื่อป้องกันการซ้ำซ้อน เพื่อการประสานงานและประสานประโยชน์ร่วมกัน และเพื่อประหยัดงบประมาณแผ่นดินที่มีอยู่จำกัด ตลอดจนการติดตามผลแผนงานและโครงการวิจัย นั้น

ในการเสนอของบประมาณการวิจัย ประจำปีงบประมาณ พ.ศ. 2557 วช. ขอความร่วมมือให้หน่วยงานภาครัฐระดับกรมหรือเทียบเท่าดำเนินการ ดังนี้

1.       จัดส่งเอกสาร ดังต่อไปนี้ให้ วช. จำนวนอย่างละ 1 ชุด

1.1 หนังสือนำจากหน่วยงานภาครัฐ

1.2 แบบแสดงแผนความต้องการภาพรวมงานวิจัยของหน่วยงานภาครัฐที่เสนอของบประมาณ ประจำปีงบประมาณ พ.ศ. 2557 ตามมติคณะรัฐมนตรี (แบบ ว-6)

1.3 แบบบัญชีรายชื่อข้อเสนอการวิจัยที่เสนอของบประมาณ ประจำปีงบประมาณ พ.ศ. 2557 ตามมติคณะรัฐมนตรี (แบบ บช-3) ซึ่งหน่วยงานภาครัฐจัดเรียงลำดับความสำคัญแล้ว

1.4 ข้อเสนอการวิจัย [แผนงานวิจัย (แบบ ว-1ช)/โครงการวิจัย (แบบ ว-1ด)] ประกอบการเสนอของบประมาณ ประจำปีงบประมาณ พ.ศ. 2557 ตามมติคณะรัฐมนตรี

2.      จัดทำข้อมูลดังต่อไปนี้ผ่านระบบบริหารงานวิจัยแห่งชาติ (National Research Project Management : NRPM)

2.1 แผนความต้องการภาพรวมงานวิจัยของหน่วยงานภาครัฐที่เสนอของบประมาณ ประจำปีงบประมาณ พ.ศ. 2557 ตามมติคณะรัฐมนตรี

2.2 ข้อเสนอการวิจัยทั้งในระดับแผนงานวิจัยและโครงการวิจัย พร้อมไฟล์แนบ (ต้องมีลายมือชื่อของหัวหน้าข้อเสนอการวิจัย)

3. หน่วยงานภาครัฐสามารถดำเนินการจัดทำข้อมูลและเอกสารประกอบการเสนอของบประมาณ (แบบปกติ) ประจำปีงบประมาณ พ.ศ. 2557 ตามมติคณะรัฐมนตรี ได้ตั้งแต่บัดนี้เป็นต้นไป **จนถึงวันที่ 15 ตุลาคม 2555** ทั้งนี้สามารถดูรายละเอียดและดาวน์โหลดแบบฟอร์มต่าง ๆ ได้จากเมนูดาวน์โหลดในเว็บไซต์ของส่วนติดตามและประเมินผลการวิจัย ([http://eval.nrct.go.th](http://eval.nrct.go.th/))

4. การดำเนินการตรวจสอบข้อมูลและเอกสารตามข้อ 1. วช. จะดำเนินการตรวจสอบเอกสารและข้อมูลในระบบ NRPM พร้อมไฟล์แนบ โดยชื่อข้อเสนอการวิจัยที่ปรากฎในแบบ บช-3 จะต้องมีรายละเอียดอยู่ในระบบ NRPM ที่หน่วยงานส่งให้ วช. **หากไม่มีรายละเอียดหรือข้อมูลในระบบดังกล่าว วช. จะถือว่าหน่วยงานไม่ได้ส่งข้อเสนอการวิจัยเพื่อเสนอของบประมาณ ประจำปีงบประมาณ พ.ศ. 2557** ซึ่ง วช. จะยึดข้อมูลจากหน่วยงานเป็นหลักในการประเมินผล โดยจะไม่ส่งกลับให้หน่วยงานปรับปรุงแก้ไขทั้งนี้ วช. จำเป็นต้องเร่งพิจารณาประเมินผลภาพรวมข้อเสนอการวิจัยเพื่อแจ้งผลการประเมินฯ ให้สำนักงบประมาณใช้ประกอบการจัดสรรงบประมาณโดยด่วนต่อไป

**หมายเหตุ :** ในการเสนอของบประมาณ (แบบปกติ) ประจำปีงบประมาณ พ.ศ. 2557 ตามมติคณะรัฐมนตรี ทาง วช. จะไม่เปิดรับข้อเสนอการวิจัยครั้งที่ 2 (ข้อเสนอการวิจัยล่าช้า) และข้อเสนอการวิจัยจากหน่วยงานภาครัฐที่ได้ปรับปรุงแก้ไข หากพ้นกำหนดระยะเวลา วช. จะปิดระบบทันทีและถือว่าท่านไม่ประสงค์จะจัดส่งข้อเสนอการวิจัยดังกล่าว

**ข่าว ข่าวประกาศจากภารกิจมาตรฐานระบบ**  
**ประกาศโดย admin (สตว.)** (แก้ไขครั้งล่าสุดเมื่อ 20 กรกฎาคม 2555)